**Slovensko sa zúčastňuje olympijských hrách hier** od roku 1994, kedy sa prvýkrát predstavilo na Zimných olympijských hrách 1994 v Lillehammeri, na Letných olympijských hrách štartovalo prvý raz v Atlante 1996. Pred vznikom samostatného Slovenska sa zúčastňovali slovenskí športovci olympijských hier vo výpravách Uhorska (1896 – 1912) a Česko-Slovenska (1920 – 1992).

Medailisti z Letných olympijských hier
--------------------------------------

### Éra Uhorska (1896 – 1912)

| Olympijské zlato | Olympijské striebro | Olympijský bronz |
| --- | --- | --- |
| 3 | 6 | 3 |

Na prvých novovekých olympiádach štartovali rodáci zo Slovenska pod vlajkou Uhorska. Hneď prvé olympijské hry 1896 v Aténach priniesli medailové umiestnenie, atlét Alojz Szokol z Hronca obsadil v behu na 100 metrov tretie miesto. Najúspešnejším uhorským olympionikom sa stal plavec Zoltán Halmaj z Dúbravy, na troch olympiádach získal 2 zlaté, 4 strieborné a 1 bronzovú medailu. Olympijským víťazom sa stal aj strelec Alexander Prokopp, rodák z Košíc. K celkovej medailovej bilancii Uhorska (11-11-8) prispeli slovenskí športovci viac ako tretinou cenných kovov (3-6-3).

Olympijské zlato **Zlato**

* Zoltán Halmaj – plávanie, 50 y v. sp. 1904 St. Louis
* Zoltán Halmaj – plávanie, 100 y v. sp. 1904 St. Louis
* Sándor Prokopp – športová streľba, 1912 Štokholm

Olympijské striebro **Striebro**

* Zoltán Halmaj – plávanie, 200 m v. sp. 1900 Paríž
* Zoltán Halmaj – plávanie, 4 000 m v. sp. 1900 Paríž
* Zoltán Halmaj – plávanie, 100 m v. sp. 1908 Londýn
* Zoltán Halmaj – plávanie, 4 x 200 m v. sp. 1908 Londýn
* Vojtech Zulawszky – šerm, 1908 Londýn
* Ľudovít Kmeťko – športová gymnastika, družstvá, 1912 Štokholm

Olympijský bronz **Bronz**

* Alojz Szokol – atletika, 100 m, 1896 Atény
* Zoltán Halmaj – plávanie, 1 000 m v. sp. 1900 Paríž
* Mór Koczan – atletika, hod oštepom, Štokholm 1912

### Éra Česko-Slovenska (1920 – 1992)

| Olympijské zlato | Olympijské striebro | Olympijský bronz |
| --- | --- | --- |
| 7 | 9 | 10 |

Počnúc olympijskými hrami 1920 reprezentovali slovenskí športovci spoločný štát Čechov a Slovákov Česko-Slovensko. Hoci spočiatku bolo zastúpenie Slovákov v česko-slovenských výpravách minimálne, postupne ich počet narastal a prišli aj prvé úspechy v podobe cenných kovov. Prvé medaily, obe strieborného lesku získali na olympijských hrách 1936 v Berlíne zápasník Jozef Herda v gréckorímskom štýle a gymnastka Matylda Pálfyová v súťaži družstiev. Prvým olympijským víťazom sa stal boxer Július Torma v Londýne 1948, o štyri roky neskôr v Helsinkách 1952 ho napodobnil ďalší pästiar Ján Zachara. Ďalšími, olympijským zlatom ovenčenými Slovákmi boli veslár Pavel Schmidt (1960), cyklista Anton Tkáč (1976) a futbalisti Stanislav Seman a František Kunzo (1980). Najúspešnejšie si slovenskí športovci počínali na olympijských hrách 1988 v Soule, boli to jediné Hry, na ktorých získali Slováci dve zlaté medaily a zároveň jediné olympijské hry, kde boli úspešnejší ako českí športovci. 
Z troch zlatých medailí vybojovali Slováci dve, atlét Jozef Pribilinec triumfoval v chôdzi na 20 km a Miloslav Mečíř vyhral tenisový turnaj pri obnovenej olympijskej premiére "bieleho športu" po 64 rokoch. Miloslav Mečíř pridal k zlatu z dvojhry ešte bronz zo štvorhry a rovnaký kov získal aj zápasník Jozef Lohyňa. Zaujímavosťou je, že aj tretí zlatý medailista strelec Miroslav Varga mal po otcovi tiež slovenský pôvod a strieborný oštepár Jan Železný pôsobil v tom čase v Dukle B. Bystrica. Najpočetnejšie zastúpenie mali slovenskí športovci v česko-slovenskej výprave v Barcelone 1992. Posledných Hier v spoločnom česko-slovenskom drese sa zúčastnilo 71 športovcov zo Slovenska, no k medailovému zisku neprispeli.

Olympijské zlato **Zlato**

* Július Torma – box, 1948 Londýn
* Ján Zachara – box, 1952 Helsinki
* Pavel Schmidt – veslovanie, dvojskif, 1960 Rím
* Anton Tkáč – dráhová cyklistika, šprint, 1976 Montreal
* Stanislav Seman, František Kunzo – futbal, 1980 Moskva
* Jozef Pribilinec – atletika, chôdza na 20 km, 1988 Soul
* Miloslav Mečíř – tenis, dvojhra, 1988 Soul

Olympijské striebro **Striebro**

* Jozef Herda – zápasenie, gréckorímsky štýl, 1936 Berlín
* Matylda Pálfyová – športová gymnastika, družstvá, 1936 Berlín
* Bohumil Golian, Jozef Labuda – volejbal, 1964 Tokio
* František Schmucker, Anton Švajlen, Anton Urban, Vladimír Weiss, Ľudovít Cvetler, Ján Geleta, Vojtech Masný, Štefan Matlák, Ivan Mráz – futbal, 1964 Tokio
* Marianna Némethová-Krajčírová – športová gymnastika, družstvá, 1964 Tokio
* Marianna Némethová-Krajčírová – športová gymnastika, družstvá, 1968 México
* Peter Pospíšil, Vincent Lafko, Andrej Lukošík – hádzaná, 1972 Mníchov
* Imrich Bugár – atletika, hod diskom, 1980 Moskva
* Alena Kyselicová, Iveta Šranková, Viera Podhányiová – pozemný hokej, 1980 Moskva

Olympijský bronz **Bronz**

* Mikuláš Athanasov – zápasenie, gréckorímsky štýl, 1952 Helsinki
* Július Toček – veslovanie, osma, 1964 Tokio
* Bohumil Golian – volejbal, 1968 México
* Eva Šuranová – atletika, skok do diaľky, 1972 Mníchov
* Ján Franek – box, 1980 Moskva
* Dušan Poliačik – vzpieranie, 1980 Moskva
* Dan Karabin – zápasenie, voľný štýl, 1980 Moskva
* Július Strnisko – zápasenie, voľný štýl, 1980 Moskva
* Miloslav Mečíř – tenis, štvorhra, 1988 Soul
* Jozef Lohyňa – zápasenie, voľný štýl, 1988 Soul

### Éra samostatného Slovenska

| Olympijské zlato | Olympijské striebro | Olympijský bronz |
| --- | --- | --- |
| 10 | 14 | 8 |

Po zimnej premiére v Lillehammeri 1994 sa samostatné Slovensko prvý raz predstavilo aj na letných olympijských hrách 1996 v Atlante, kde športový svet oslávil storočnicu novovekých olympijských hier. Na otvárací ceremoniál nastúpila výprava 71 športovcov pod slovenskou vlajkou v rukách zápasníka Jozefa Lohyňu, ktorý plnil túto čestnú úlohu aj v Barcelone 1992. Prvú medailu, bronzovú vystrieľal Jozef Gönci v ľubovolnej malokalibrovke 25. júla 1996, historické prvé zlato získal o dva dni neskôr 17-ročný Michal Martikán vo vodnom slalome, ktorý v Atlante odštartoval svoju obdivuhodnú olympijskú kariéru. Medailovú zbierku skompletizoval v posledný deň olympiády kanoista Slavomír Kňazovický.

V Sydney 2000 sme získali päť medailí, všetky sa zrodili na vode a vo vode. Bratia Peter a Pavol Hochschornerovci vybojovali svoje prvé olympijské zlato, Martina Moravcová „vylovila" z plaveckého bazéna dve strieborné medaily, Michal Martikán a Juraj Minčík sa zaslúžili o historický moment tým, že prvý raz v histórii stáli na olympijskom stupni víťazov v individuálnej disciplíne dvaja Slováci. 

Z OH 2004 v Aténach sme priviezli o jeden cenný kov viac. Opäť zabrali kanoisti na divokej vode, Peter a Pavol Hochschornerovci obhájili titul olympijských šampiónov a kajakárka Elena Kaliská sa stala prvou Slovenkou, ktorá získala olympijské víťazstvo. Striebro pridali „tradičný" medailista Michal Martikán a prekvapivo džudista Jozef Krnáč, bronzom boli ocenení Jozef Gönci a štvorkajak na 1 000 m.

Zatiaľ najúspešnejšie boli pre Slovensko OH 2008 v Pekingu, medailí bolo znovu šesť, ale tri so zlatým leskom a tri strieborné. Naši vodáci úplne ovládli súťaže vo vodnom slalome, keď vyhrali tri zo štyroch disciplín. Najskôr sa Michal Martikán po 12 rokoch vrátil na olympijský trón a potom prišiel 15. august 2008, ktorý sa zlatými písmenami zapísal do histórie slovenského športu. V priebehu 35 minút sme oslavovali dvojnásobné prvenstvo, Peter a Pavol Hochschornerovci dosiahli tretím triumfom zlatý olympijský hetrik a Elena Kaliská suverénne obhájila prvenstvo z Atén 2004, pred druhou v poradí mala rekordný náskok 14,3 sekundy. Štvorkajak sa posunul na druhú priečku, rovnaký kov vystrieľala Zuzana Štefečeková v trape a voľnoštýliar David Musuľbes, prvý športovec pochádzajúci zo zahraničia, ktorý získal olympijskú medailu pre Slovensko, po prehre v semifinále s Arturom Taymazovom získal bronz, ktorý bol po neskoršom dopingovom náleze Tajmazova zmenený na striebro.

Olympijské hry 2012 v Londýne znamenali ústup z pozícií, prvýkrát sme sa vracali bez zlata, za pozornosť však stojí niekoľko pozoruhodných zápisov do olympijskej histórie. Michal Martikán získal medailu aj na svojej piatej olympiáde, čím sa stal prvým mužom v histórii OH, ktorý stál na stupni víťazov na piatich Hrách za sebou v tej istej individuálnej disciplíne. Bratia Peter a Pavol Hochschornerovci potvrdili ziskom bronzu svoje historické prvenstvo najúspešnejších slovenských olympionikov. Štafetu najúspešnejšieho športu prevzali od vodných slalomárov strelkyne, Zuzana Štefečeková obhájila svoju pozíciu z Pekingu 2008, bronz pridala Danka Barteková.

Olympijské hry v Riu de Janeiro v roku 2016 boli návratom k lepším medailovým výsledkom slovenských reprezentantov z olympijských hier po zatiaľ najhoršej medailovej bilancii v ére samostatného Slovenska z Londýna 2012, kde Slovensko získalo len 1 striebornú a 3 bronzové medaily. Do Ria cestovalo 51 slovenských športovcov, ktorí získali 2 zlaté a 2 strieborné medaily. Opäť najúspešnejším slovenským športom na OH bol vodný slalom. Vodní slalomári získali vďaka bratrancom Škantárovcom zlatú medailu a Matej Beňuš získal striebornú medailu. Vo vodnom slalome bolo Slovensko na OH v Riu najúspešnejšou krajinou, pretože ďalší 2 reprezentanti skončili na 4. (Jana Dukátová v K1 žien) a 5. mieste (Jakub Grigar v K1 mužov). Vodní slalomári bratranci Škantárovci a Matej Beňuš dokázali nadviazať na úspechy Michala Martikána, Eleny Kaliskej a bratov Petra a Pavla Hochschonerovcov, ktorí na predchádzajúcich piatich olymiádach získali 11 medailí, z toho 7 zlatých, teda všetky zlaté medaily, ktoré Slovensko v ére samostatnosti na OH získalo. Opätovne sa na stupne víťazov dostal aj slovenský štvorkajak na 1 000 m v zložení Denis Myšák, Tibor Linka, Erik Vlček, Juraj Tarr, ktorí získali striebornú medailu. Erik Vlček na OH v rokoch 2004-2016 získal už 3 medaily (2 strieborné a 1 bronzovú) a zaradil sa k legendám tohto športu vo svete. Historickým míľnikom bol zisk zlatej medaily v chôdzi na 50 km, ktorú získal Matej Tóth. Bola to prvá medaila z atletiky na olympijských hrách v ére samostatného Slovenska a tiež prvá zlatá medaila, ktorú Slovensko získalo v novodobej histórii z iného športu ako bol vodný slalom.

| Olympijské hry | Medaila, meno | Šport, disciplína |
| --- | --- | --- |
|  1996 Atlanta  (1-1-1) | Olympijské zlato Michal Martikán Olympijské striebro Slavomír Kňazovický Olympijský bronz Jozef Gönci | vodný slalom, C-1 kanoistika, C-1 500 m športová streľba, ĽM 60 |
|  2000 Sydney  (1-3-1) | Olympijské zlato Peter a Pavol Hochschornerovci  Olympijské striebro Martina Moravcová  Olympijské striebro Martina Moravcová  Olympijské striebro Michal Martikán  Olympijský bronz Juraj Minčík | vodný slalom, C-2 plávanie, 100 m motýlik plávanie, 200 m v. sp. vodný slalom C-1 vodný slalom, C-1 |
|  2004 Atény  (2-2-2) | Olympijské zlato Peter a Pavol Hochschornerovci  Olympijské zlato Elena Kaliská  Olympijské striebro Michal Martikán  Olympijské striebro Jozef Krnáč  Olympijský bronz Jozef Gönci  Olympijský bronz Juraj Bača, Michal Riszdorfer, Richard Riszdorfer, Erik Vlček | vodný slalom, C-2 vodný slalom, K-1 vodný slalom, C-1 džudo športová streľba, vzduchová puška 60 kanoistika, K-4 1 000 m |
|  2008 Peking  (3-3-0) | Olympijské zlato Peter a Pavol Hochschornerovci  Olympijské zlato Michal Martikán  Olympijské zlato Elena Kaliská  Olympijské striebro Zuzana Štefečeková  Olympijské striebro Michal Riszdorfer, Richard Riszdorfer, Erik Vlček, Juraj Tarr  Olympijské striebro David Musuľbes | vodný slalom, C-2 vodný slalom, C-1 vodný slalom, K-1 športová streľba, trap kanoistika, K-4 1 000 m zápasenie, voľný štýl |
|  2012 Londýn  (0-1-3) | Olympijské striebro Zuzana Štefečeková Olympijský bronz Peter a Pavol Hochschornerovci Olympijský bronz Michal Martikán Olympijský bronz Danka Barteková | športová streľba, trap vodný slalom, C-2 vodný slalom, C-1 športová streľba, skeet |
|  2016 Rio de Janeiro  (2-2-0) | Olympijské zlato Matej TóthOlympijské zlato Ladislav a Peter ŠkantárovciOlympijské striebro Matej BeňušOlympijské striebro Erik Vlček, Juraj Tarr, Denis Myšák, Tibor Linka | chôdza na 50 kmvodný slalom, C-2 vodný slalom C-1kanoistika, K-4 1 000 m |
|  2021 Tokio  (1-2-1) | Olympijské zlato Zuzana Rehák-ŠtefečekováOlympijské striebro Jakub GrigarOlympijské striebro Rory SabbatiniOlympijský bronz Samuel Baláž, Denis Myšák, Erik Vlček, Adam Botek | športová streľba, trap  vodný slalom, K-1golfkanoistika, K-4 500 m |

Medailisti zo Zimných olympijských hier
---------------------------------------

### Éra Česko-Slovenska (1920 – 1992)

| Olympijské zlato | Olympijské striebro | Olympijský bronz |
| --- | --- | --- |
| 1 | 5 | 4 |

Zimné olympijské hry mali svoju premiéru v roku 1924 v Chamonix, no prví Slováci – hokejista Ladislav Troják a lyžiar Lukáš Michalák – sa predstavili až v Garmisch-Partenkirchene 1936. Ladislav Troják, prvý a dlhé roky aj jediný Slovák v česko-slovenskej hokejovej reprezentácii bol v roku 1948 v St. Moritzi členom strieborného tímu ČSR. Jediným slovenským víťazom na „bielej" olympiáde sa stal krasokorčuliar Ondrej Nepela 
, jeden z dvoch olympijských víťazov česko-slovenskej éry (tým druhým bol český skokan na lyžiach Jiří Raška). Najusilovnejším zberateľom medailí bol legendárny hokejový brankár Vladimír Dzurilla, držiteľ jednej striebornej a dvoch bronzových kovov. Jedinou Slovenkou s medailou zo ZOH bola bežkyňa na lyžiach Gabriela Svobodová, jej dcéra Gabriela Koukalová je úspešnou českou olympioničkou. 

Olympijské zlato **Zlato**

* Ondrej Nepela – krasokorčuľovanie, 1972 Sapporo

Olympijské striebro **Striebro**

* Ladislav Troják – ľadový hokej, 1948 St. Moritz
* Karol Divín – krasokorčuľovanie, 1960 Squaw Valley
* Vladimír Dzurilla, Jozef Golonka – ľadový hokej, 1968 Grenoble
* Gabriela Svobodová – behy na lyžiach, 4 x 5 km, 1984 Sarajevo
* Vincent Lukáč, Dárius Rusnák, Igor Liba, Dušan Pašek – ľadový hokej, 1984 Sarajevo

Olympijský bronz **Bronz**

* Vladimír Dzurilla, Jozef Golonka, František Gregor – ľadový hokej, 1964 Innsbruck
* Vladimír Dzurilla, Rudolf Tajcnár – ľadový hokej, 1972 Sapporo
* Jozef Sabovčík – krasokorčuľovanie, 1984 Sarajevo
* Igor Liba, Róbert Švehla, Peter Veselovský, Jaromír Dragan – ľadový hokej, 1992 Albertville

### Éra samostatného Slovenska

| Olympijské zlato | Olympijské striebro | Olympijský bronz |
| --- | --- | --- |
| 4 | 4 | 2 |

Olympijskú premiéru zažilo Slovensko v Lillehammeri na Zimných olympijských hrách 1994, považovaných za najkrajšie v histórii. Výpravu 42 športovcov viedol na otváracom ceremoniáli kapitán hokejového mužstva Peter Šťastný. Do historických štatistík sme si pripísali prvé olympijské body za dve 6. miesta zásluhou biatlonistky Martiny Jašicovej a mužstva hokejistov, ktoré vyhralo bez prehry svoju základnú skupinu, o postup do semifinále nás pripravilo až v predĺžení štvrťfinálového stretnutia Rusko. 

Na ďalších dvoch olympiádach sa darilo najmä našim biatlonistkám, v Nagane 1998 obsadili 4. miesta Soňa Mihoková v pretekoch na 7,5 km a štafeta na 4 x 7,5 km , v Salt Lake City 2002 bola štafeta piata. Hokejisti na týchto dvoch olympiádach doplatili na nespravodlivý hrací model, keď museli absolvovať kvalifikačný predturnaj bez našich najlepších hráčov z NHL, výsledkom čoho boli 10. resp. 13. miesto, zďaleka nezodpovedajúce kvalitám nášho športu č. 1. Aj preto došlo v Turíne 2006 ku zmene, hral sa len hlavný turnaj, Slovensko vyhralo suverénne svoju základnú skupinu bez straty bodu, vo štvrťfinále však prehra s Českom 1:3 znamenala stop medailovým nádejám a konečné 5. miesto. Rovnaké umiestnenie dosiahol aj biatlonista Marek Matiaško v pretekoch na 20 km. V Turíne sme sa tešili z prvej medaily na zimných Hrách, 16. februára 2006 získal striebornú medailu snoubordista Radoslav Židek v disciplíne snoubordkros.

Na ZOH 2010 vo Vancouveri sme sa dočkali prvého olympijského víťaza v ére samostatnosti. 13. februára 2010, v úvodný deň olympijských zápolení, Anastasia Kuzminová, rodáčka z ruského Ťumenu napodobnila svojho krajana Davida Musuľbesa a získala pre Slovensko zlato v šprinte na 7,5 km a o tri dni neskôr pridala aj striebro zo stíhacích pretekov na 10 km. Medailovú zbierku doplnil bronzovým kovom aj zástupca mužského biatlonu Pavol Hurajt, fantastickým výkonom v pretekoch na 15 km. Na medailu siahalo aj mužstvo hokejistov, po výhre nad obhajcami olympijského zlata Švédskom (4:3) postúpili do semifinále, kde podľahli Kanade 2:3. V zápase o bronz viedli po druhej tretine nad Fínskom 3:1, potom však inkasovali štyri góly a po prehre 3:5 obsadili nevďačné 4. miesto, to však bolo doteraz najlepším umiestnením našich hokejistov na olympijskom ľade.

Anastasia Kuzminová na ZOH 2014 v Soči obhájila zlato z Vancouvru s takmer 20-sekundovým náskokom, stala sa tak prvou biatlonistkou v histórii, ktorá úspešne zopakovala prvenstvo v individuálnej disciplíne. Na lepšie časy slovenského alpského lyžovania sa zablyslo zásluhou Adama Žampu, piateho v slalome a šiesteho zo superkombinácie.

| Olympijské hry | Medaila, meno | Šport, disciplína |
| --- | --- | --- |
|  2006 Turín  (0-1-0) | Olympijské striebro Radoslav Židek | snoubording, snoubordkros |
|  2010 Vancouver  (1-1-1) | Olympijské zlato Anastasia Kuzminová  Olympijské striebro Anastasia Kuzminová  Olympijský bronz Pavol Hurajt | biatlon, šprint 7,5 km  biatlon, stíhacie preteky 10 km  biatlon, 15 km s hromadným štartom |
|  2014 Soči  (1-0-0) | Olympijské zlato Anastasia Kuzminová | biatlon, šprint 7,5 km |
|  2018 Pjongčchang (1-2-0) | Olympijské zlato Anastasia Kuzminová  Olympijské striebro Anastasia Kuzminová  Olympijské striebro Anastasia Kuzminová | biatlon, 12,5 s hromadným štartom  biatlon, stíhacie preteky 10 km  biatlon, vytrvalostné preteky 15 km |
|  2022 Peking (1-0-1) | Olympijské zlato Petra Vlhová 
Olympijský bronz Slovenské národné hokejové mužstvo | alpské lyžovanie, slalom  hokej |
|

Najúspešnejší slovenskí olympionici
-----------------------------------

**Letné olympijské hry**

|
|  |
| **Meno** | **Šport** | **Roky** | Olympijské zlato | Olympijské striebro | Olympijský bronz |
| Peter Hochschorner  Pavol Hochschorner | vodný slalom | 2000 – 2012 | 3 | 0 | 1 |
| Zoltán Halmaj | plávanie | 1900 – 1908 | 2 | 4 | 1 |
| Michal Martikán | vodný slalom | 1996 – 2012 | 2 | 2 | 1 |
| Elena Kaliská | vodný slalom | 1996 – 2012 | 2 | 0 | 0 |
| Zuzana Rehák-Štefečeková | športová streľba | 2008 – 2021 | 1 | 2 | 0 |
| Miloslav Mečíř | tenis | 1988 | 1 | 0 | 1 |

**Zimné olympijské hry**

|
|  |
| **Meno** | **Šport** | **Roky** | Olympijské zlato | Olympijské striebro | Olympijský bronz |
| Anastasia Kuzminová | biatlon | 2010 – 2018 | 3 | 3 | 0 |
| Ondrej Nepela | krasokorčuľovanie | 1972 | 1 | 0 | 0 |
| Petra Vlhová | alpské lyžovanie | 2022 | 1 | 0 | 0 |
| Vladimír Dzurilla | ľadový hokej | 1964 – 1972 | 0 | 1 | 2 |
| Jozef Golonka | ľadový hokej | 1964 – 1968 | 0 | 1 | 1 |
| Igor Liba | ľadový hokej | 1984 – 1992 | 0 | 1 | 1 |

Referencie
----------

1. ↑  . Dostupné online. Archivované 2014-12-24 z originálu.
2. ↑  . Dostupné online.
3. ↑  . Dostupné online.
4. ↑  . Dostupné online.

Pozri aj
--------

* Olympijské hry mládeže
* Slovensko na Svetových hrách
* Slovensko na Univerziádach
* Slovensko na Európskom olympijskom festivale mládeže

Literatúra
----------

* Ján Grexa - Ľubomír Souček: *Slovensko v znamení piatich kruhov*, 2007
* Marián Šimo, Anton Zerer: *Atlanta 96 Hry XXVI. olympiády*, Šport, 1996
* Anton Zerer: *Atény 2004 Hry XXVIII. olympiády*, TIMY, 2004

Externé odkazy
--------------

* Naši olympijskí medailisti a olympionici
* Medailisti v drese Uhorska a Česko-Slovenska